Divinitaa inrabient

Ind el buddhesim, i **divinitaa inrabient** (tibetan: *trowo*, sanscret: *krodha*) hinn di formi, o aspett, o manifestazion bestiaj, invers, terrifegh o propri indiavolent de di buddha inluminaa, ''bodhisattva'' (sant) o *[[deva]]* (*[[Dia|creatur divinn]]*). Per i sœu podè strasordenari de destruvà tucc i ostacoj ins la via che la menna a l’inluminazion, a ghe disen ancasì *krodha vighnantaka*, “i destrugon bestiaj dij ostacoj”. I divinitaa inrabient hinn vunna di carattaristegh pussee notabel de l’iconografia del buddhesim *Mahāyāna* e *Vajrayāna*. 

Quella fatta chì de dia la compariss per la primma vœulta in India ind el secol quell de 6. A l’inizzi se concentraven prenzipalment ins la figurazion di *[[yakṣa]]* – dij elf, fad o spiret de la natura – e a hinn vegnuu pœù ona carattaristega central del buddhesim tantregh indian invers la fin del secol quell de 10 e l’inizzi de quell de 11.

## Vision general

Ind i tradizion minga tantregh del buddhesim Mahāyāna, quej creatur chì hinn di divinitaa protettriz che destruven i ostacoj al gagnament de la buddhitaa o a la comprension del ''dharma''. I agissen come di guardian contra i demòni e el sò mestee l’è quell de trà insemma tucc i vess senzient par scoltà sù i insegnament di buddha. Ind el buddhesim tantregh, i vegnen consideraa di formi inrabii e terrifegh di buddha e di bodhisattva midemm. I creatur inluminaa pœuden ciapà quej formi chì par protésg e vuttà i vess senzient sconfonduu ind el *saṃsāra*. A representen anca l’energia o el podè necessari par voltà i fattor mentaj negativ in saviezza e compassion. A hinn an' pœù ona representazion del podè de la compassion de l’attivitaa inluminada che in maner divers la menna i vess senzient a la liberazion spiritual, e dij element transformador di tantra, che doperen la transformazion de dij emozion negativ come ona part del sentee religios. Segonda el monegh tibetan e maester de meditazion Chogyam Trungpa: «i *yidam* inrabient lavoren direttament e vigorosament con raiva, aggression e inlusion, inscì de riessì a conquistàjj e desfàssen per semper.»

Ind l’art buddhista tantrega, i divinitaa inrabient hinn representaa come di creatur che a vardàjj a stremissen sù, cont on aspett de demòni, zornii con di crani uman e olter ornament soziaa ai camp sant, foppon e ai ossari oltra a vèss depensgiuu con di carattaristegh sessualment seggestiv. Par el Rob Linrothe, l’imagen sensual e indiavolenta la representa: «el velen concepii come el sò contravelen, dovraa come ona forza liberadriz», e l’osserva anca che a hinn: «ona metafora di process interna portaa del yoga par guadagnà l’inluminazion.»

## Divinitaa tantregh

### Yidam

Ind el *[[Vajrayāna]]* indo-tibetan, i *yidam* hinn di divinitaa meditazionaj e, donca, di formi divinn di buddha e di bodhisattva dovraa ind la meditazion. On tantrista el ven iniziaa ind el *maṇḍala* e ''mantra'' de ona divinitaa particolara che l’ha scernii (sanscret: *Iṣṭa-devatā,* “divinitaa preferida”) e ind di prategh spirituaj (*sadhāna*) ins la divinitaa come l’obiettiv de la transformazion personal. Quella pratega chì del yoga de la divinitaa l’è central ai formi tantregh del buddhesim, come el buddhesim tibetan. I yidam pœuden vèss pacifegh, inrabient o “asquas-inrabient” – gh’hann dij aspett e inrabient, e pacifegh. I dia inrabient pœuden vèss despartii intra omen e fomen. I *Heruka* (tibetan: *thrag 'thung*; “i bagador de sangh”) a hinn di creatur mas’c che assumen di formi violent par esprìmm el sò desligament del mond de la ignoranza, come Yamāntaka, Cakrasaṃvara, Mahākāla o Vajrakīlaya. I ḍākinī hinn i sœu equivalent femenin e a vegnen representaa come di dej indipendent. I ḍākinī inrabient pussee communn hinn la Vajrayoginī e Vajravārāhī.  

#### Gallaria

Archivi:Yamantaka Vajrabhairav.jpg|El Yamāntaka, cognossuu anca ‘me “Vajrabhairava”.
Archivi:Ekajati.jpg|La Ekajaṭī, cognossuda anca come la “Tārā blœu” o “Ugra Tārā”.
Archivi:Chakrasamvara - Google Art Project.jpg|El Cakrasaṃvara, divinitaa asquas-inrabienta, depensgiuu in yab-yum cont ona sposa tantrega.
Archivi:Vajrakilaya (8557221604).jpg|El Vajrakīlaya.
Archivi:Dancing Vajravarahi (Dorje Pagmo) LACMA M.90.195.jpg|La Vajravārāhī adree a ballà. Cognossuda anca come *Dorje Pagmo*.
Archivi:Troma Nagmo closeup.jpg|La Vajrayoginī.
Archivi:Hevajra-Tibetan.jpg|El Hevajra.
Archivi:The Wrathful Deities of the Guhyagarbha Tantra.png|I Heruka del *guhyagarbha tantra*.
Archivi:Beijing 2009-1027.jpg|Statua del Kālacakra.
Archivi:Samye16.JPG|La Kurukullā.
Archivi:Yamari, Rakta (Buddhist Deity) 16th century Boston MFA.jpg|Rakta Yamari.


### Rè de la saviezza
Ind el buddhesim asiategh, i rè de la saviezza (sanscret: *vidyarāja*) hinn consideraa come di manifestazion divinn de di buddha e se comporten come di protettor, nonzi e difensor del dharma buddhista. Ind el Vajrayāna e ind el buddhesim esoteregh cines, i cinch rè de la saviezza hinn di manifestazion di Cinch Tathāgatas.

#### Gallaria

Archivi:Acala at Buddha Tooth Relic Temple and Museum.JPG|L’Acala, "lù che el se mœuv minga" — ona manifestazion del buddha Mahavairocana.
Archivi:Kongo Yasha wood statue.jpg|El Vajrayakṣa, "el devorador de demòni" — manifestazion del buddha Amoghasiddhi.
Archivi:Daiitoku myoo painting.jpg|El Vajrabhairava, "lù che l’ha sconfitt la mort" — manifestazion del buddha Amitābha.
Archivi:Gundari.jpg|El rè de la sagezza Kuṇḍali, "lù che el despensa el netter divin" — manifestazion del buddha Ratnasambhava.
Archivi:Gōzanze Kiburi-ji.jpg|El Trailokyavijaya, "el conquistador di trii pian" — manifestazion del Buddha Akshobhya.


## Protettor
I protettor, o *[[dharmapāla]]*, hinn di creatur propri gajard, despess di *[[deva]]* o di bodhisattva che protesgen la religion buddhista contra i manasc interni e esterni e i ostacoj a la soa pratega. On dharmapāla el pœu anca vèss on *[[garuḍa]]*, *[[nāga]]*, *[[yakṣa]]*, *[[gandharva]]* o *[[asura]]*. Dij olter sort de protettor includen i *Lokapālas* o i “quatter rè del cel” e *Kṣetrapālas* o “protettor de la region”.

### Vott dharmapāla
On rosc de dharmapāla famos fiss in Tibett l’è cognossuu come “i vott dharmapāla” (tibetan: དྲག་གཤེད; tibetan translitteraa: *drag gshed*), e vegnen intenduu come di difensor del buddhesim e del dharma universal. A hinn dij vess sopranaturaj cont on grad de bodhisattva che: «gh’hann de fàggh la guerra senza pietaa ai demòni e ai nemis del buddhesim.» I vott dharmapāla a hinn:

* *Yama*, el dia de la mort;
* *Mahākāla*, el negron;
* *Yamāntaka*, el conquistador de la mort;
* *Vaiśravaṇa* o *Kubera*, el dia di richezz;
* *Hayagriva*, quell cont el coll de cavall;
* *Palden Lhamo*, ona donna protettriz del Tibett;
* *Brahma Bianch* o *Tshangs pa*;
* *Begtse*, on dia de la guerra che el riva de la Mongolia.

### Gallaria

File:Vajrapani American Museum of Natural History.jpg|Vajrapani.
File:Palden Lhamo, Tawang Monastery.jpg|Palden Lhamo.
File:Todaiji13s4592.jpg|Vaiśravaṇa (Bishamonten), vun di quatter rè celestiaj.
File:Guardian of Phra Meru Mas of Bhumibol Adulyadej - Vessavana (left side).jpg|Ona representazion tailandesa del Vaiśravaṇa.
File:GanpatiTibetan.jpg|Ganapati.
File:Citipati-buddhist-deity.jpg|Citipati.
File:Yellow Yama (?) and Consort on Bull, Nyingmapa Buddhist or Bon Ritual Card LACMA AC1998.253.1.jpg|Yama, el dee de la mort.
File:Hayagriva Samye Ling July 09.jpg|Hayagriva, quell cont el coll de cavall.
File:Rahula and his Assembly - Google Art Project.jpg|Rahula, on protettor del Dzogchen che l’ha faa on giurament.
File:Korea-Gangwon-Woljeongsa Heavenly King 1690-07.JPG|Virūpāksa.
File:Ho-phap Kuyen-thien.JPG|Statua del dharmapala Hộ pháp in Vietnam.


## Referenz